Не издавайте края! | Момичетата от града
Не издавайте края!
18 April 2019 25.05.2019 16:07
Ако мразя нещо, то това са ревюта със спойлери. И някой да ми каже как свършва филм, който чакам. А дори и да не го чакам, пак мразя спойлери! В моите ревюта тук винаги се стремя да не издавам нищо, което не се вижда от трейлъра, и официално се извинявам на всички, ако съм провалила нечие очакване и преживяване пред екрана.
Не гледам в момента „Игра на тронове“ и не чета нищо, защото не искам да рискувам да попадна на спойлер. А за „Отмъстителите: Краят“ спрях да чета абсолютно всичко, а най-вече ще спра, когато излезе, защото няма да го гледам в деня на премиерата. Аз още събирам фигурките, които раздават тук в супера, радвам се и чакам като дете. Не мога да разбера "Краят" преди лично да го видя. Все пак това е кулминация на 22 филма, които следя от 2008 година. Това са 11 години от живота ми.
Marvel се отказаха от предварителни прожекции, за да не изтича информация, сюжетът се пази в такава тайна, че някои по-бъбриви актьори като Том Холанд (Спайдърмен) не знаят нищо, докато снимат, а на интервюта го изпращат, придружен от Бенедикт Къмбърбач, просто за да са сигурни, че Том няма да се разприказва (след като веднъж го направи). Къмбърбач буквално го прекъсва, за да му отнеме думата, когато усети, че Холанд се впуска в повече подробности...
Изглежда, че тази тенденция да се изплюе всичко моментално, е много силна, защото братята Джо и Антъни Русо, режисьорите на „Отмъстителите: Краят“ на Маrvel, излязоха с открито писмо, в което призовават всички фенове да не развалят преживяването на останалите.
С хаштаг #DontSpoilTheEndgame в Тwitter двамата казват, че много хора са работили неуморно „с единственото намерение да създадат изненадващ и емоционално въздействащ завършек“.
"Когато гледате "Краят" през следващите няколко седмици, моля ви не издавайте на другите какво се случва, по същия начин, както не бихте искали и на вас никой да не ви издава нищо предварително", допълват те.
За България особено важната дата е 24 април – галапремиерата в София, а официалната премиера е на 25-ти. Аз си обещавам да не пиша за филма поне седмица, след като го видя.
Така че #DontSpoilTheEndgame!
Режисьори на „Отмъстителите: Краят“ са Антъни и Джо Русо (Отмъстителите: Война без край), а сценарият е на Кристофър Маркъс и Стивън МакФийли. В ролите са: Робърт Дауни, Джош Бролин, Скарлет Йохансон, Крис Еванс, Марк Ръфало, Крис Хемсуърт, Джереми Ренър, Пол Ръд, Бри Ларсън, Карън Гилън, Брадли Купър, Дон Чийдъл, Данай Гурира и др.
Бенедикт Къмбърбач – модерният джентълмен
Вижте всички 35 официални визии от финала на "Игра на тронове"!